CELEX: 32017D0770
Language: fi
Date: 2017-04-25 00:00:00
Title: Neuvoston päätös (EU) 2017/770, annettu 25 päivänä huhtikuuta 2017, vastuusta ja vahingonkorvauksesta vaarallisten ja haitallisten aineiden merikuljetusten yhteydessä tehdyn kansainvälisen sopimuksen vuoden 2010 pöytäkirjan ratifioinnista ja siihen liittymisestä jäsenvaltioiden toimesta Euroopan unionin edun mukaisesti oikeudelliseen yhteistyöhön siviilioikeudellisissa asioissa liittyvien seikkojen osalta

4.5.2017   
            
            
               FI
            
            
               Euroopan unionin virallinen lehti
            
            
               L 115/18
            
         NEUVOSTON PÄÄTÖS (EU) 2017/770,
   annettu 25 päivänä huhtikuuta 2017,
   vastuusta ja vahingonkorvauksesta vaarallisten ja haitallisten aineiden merikuljetusten yhteydessä tehdyn kansainvälisen sopimuksen vuoden 2010 pöytäkirjan ratifioinnista ja siihen liittymisestä jäsenvaltioiden toimesta Euroopan unionin edun mukaisesti oikeudelliseen yhteistyöhön siviilioikeudellisissa asioissa liittyvien seikkojen osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 81 artiklan yhdessä sen 218 artiklan 6 kohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:
   
               (1)
            
            
               Vuoden 1996 kansainvälisellä yleissopimuksella vastuusta ja vahingonkorvauksesta vaarallisten ja haitallisten aineiden merikuljetusten yhteydessä, jäljempänä ’vuoden 1996 HNS-yleissopimus’, pyritään varmistamaan riittävä, nopea ja tehokas korvaus henkilöille, joille aiheutuu vahinkoa meriteitse kuljetettujen vaarallisten ja haitallisten aineiden päästöistä. Vuoden 1996 HNS-yleissopimus korjasi huomattavan puutteen meriliikenteeseen liittyvän vastuun kansainvälisessä sääntelyssä.
            
         
               (2)
            
            
               Neuvosto hyväksyi vuonna 2002 päätöksen 2002/971/EY (2). Kyseisen päätöksen mukaisesti jäsenvaltioiden oli toteutettava tarvittavat toimet vuoden 1996 HNS-yleissopimuksen ratifioimiseksi tai siihen liittymiseksi kohtuullisen ajan kuluessa ja mahdollisuuksien mukaan ennen 30 päivää kesäkuuta 2006. Tämän seurauksena neljä jäsenvaltiota on ratifioinut kyseisen yleissopimuksen. Vuoden 1996 HNS-yleissopimus ei ole tullut voimaan.
            
         
               (3)
            
            
               Vuoden 1996 HNS-yleissopimusta on muutettu vuoden 1996 HNS-yleissopimukseen liitetyllä vuoden 2010 pöytäkirjalla, jäljempänä ’vuoden 2010 pöytäkirja’. Vuoden 2010 pöytäkirjan 2 artiklan ja 18 artiklan 1 kohdan mukaisesti vuoden 1996 HNS-yleissopimusta ja vuoden 2010 pöytäkirjaa on luettava, tulkittava ja sovellettava yhdessä, yhtenä ainoana välineenä, vuoden 2010 pöytäkirjan osapuolten välillä.
            
         
               (4)
            
            
               Kansainvälisen merenkulkujärjestön, jäljempänä ’IMO’, sihteeristö on laatinut vuoden 1996 HNS-yleissopimuksen ja vuoden 2010 pöytäkirjan konsolidoidun version, jäljempänä ’vuoden 2010 HNS-yleissopimus’, jonka IMOn oikeudellinen komitea hyväksyi 98. kokouksessaan. Vuoden 2010 HNS-yleissopimus ei ole allekirjoittamista tai ratifiointia varten avoinna oleva asiakirja. Vuoden 2010 HNS-yleissopimus tulee voimaan heti kun vuoden 2010 pöytäkirja tulee voimaan jäsenvaltioissa.
            
         
               (5)
            
            
               Jos valtio ilmaisee suostuvansa sitoutumaan vuoden 2010 pöytäkirjaan, kaikki kyseisen valtion aikaisemmat sitoutumista ilmaisevat suostumukset vuoden 1996 HNS-yleissopimuksen osalta mitätöityvät vuoden 2010 pöytäkirjan 20 artiklan 8 kohdan mukaisesti. Tämän seurauksena vuoden 1996 HNS-yleissopimuksen osapuolina olevat valtiot lakkaavat olemasta sen osapuolia heti kun ne ilmaisevat suostumuksensa sitoutua vuoden 2010 pöytäkirjaan kyseisen pöytäkirjan 20 artiklan ja erityisesti sen 2, 3 ja 4 kohdan mukaisesti.
            
         
               (6)
            
            
               Vuoden 2010 HNS-yleissopimus on edeltäjänsä tapaan erityisen tärkeä unionille ja sen jäsenvaltioille, koska se tarjoaa HNS-lastin merikuljetusten yhteydessä tapahtuneiden vahinkojen uhreille paremman suojan, myös ympäristövahinkojen yhteydessä, mikä on yhteensopivaa vuoden 1982 Yhdistyneiden kansakuntien merioikeusyleissopimuksen kanssa.
            
         
               (7)
            
            
               Tullakseen vuoden 2010 pöytäkirjan ja siten vuoden 2010 HNS-yleissopimuksen sopimuspuoliksi valtioiden on toimitettava IMOn pääsihteerille samaan aikaan suostumusta koskevan asiakirjansa kanssa edeltävältä kalenterivuodelta tiedot vuoden 2010 HNS-yleissopimuksen nojalla maksuvelvollisen lastin, jäljempänä ’maksuvelvollinen HNS-lasti’, kokonaismääristä sen 20 artiklan 4 kohdan mukaisesti. Jäsenvaltioiden on tätä varten perustettava maksuvelvollisen HNS-lastin raportointia koskeva järjestelmä, ennen kuin ne ilmaisevat suostumuksensa sitoutua vuoden 2010 pöytäkirjaan.
            
         
               (8)
            
            
               Vuoden 2010 HNS-yleissopimuksen 38, 39 ja 40 artiklat vaikuttavat tuomioistuinten toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla annettuun unionin sekundaarilainsäädäntöön, sellaisena kuin siitä säädetään Euroopan parlamentin ja neuvoston asetuksessa (EU) N:o 1215/2012 (3).
            
         
               (9)
            
            
               Unionilla on sen vuoksi yksinomainen toimivalta vuoden 2010 HNS-yleissopimuksen 38, 39 ja 40 artiklan osalta siltä osin kuin kyseinen yleissopimus vaikuttaa asetuksen (EU) N:o 1215/2012 säännöksiin.
            
         
               (10)
            
            
               Maksuvelvollisen HNS-lastin raportointijärjestelmän perustamista koskevien parhaiden käytäntöjen vaihto jäsenvaltioiden keskuudessa voisi helpottaa jäsenvaltioiden pyrkimyksiä kehittää tällainen raportointijärjestelmä.
            
         
               (11)
            
            
               Vuoden 1996 HNS-yleissopimuksen tapaan ainoastaan täysivaltaiset valtiot voivat olla vuoden 2010 pöytäkirjan osapuolia, koska pöytäkirja ei sisällä alueellisen taloudellisen yhdentymisen järjestön (REIO) lauseketta. Sen vuoksi unioni ei voi ratifioida vuoden 2010 pöytäkirjaa ja siten vuoden 2010 HNS-yleissopimusta tai liittyä siihen.
            
         
               (12)
            
            
               Vuoden 2010 pöytäkirjan ratifiointi kaikkien jäsenvaltioiden toimesta tiettyyn määräaikaan mennessä varmistaisi tasavertaiset toimintaedellytykset kaikille unionin toimijoille, joita vuoden 2010 HNS-yleissopimuksen soveltaminen koskee.
            
         
               (13)
            
            
               HNS-järjestelmän kansainvälinen luonne huomioon ottaen olisi pyrittävä saamaan aikaan maailmanlaajuisesti tasavertaiset toimintaedellytykset kaikille toimijoille, joita vuoden 2010 HNS-yleissopimuksen soveltaminen koskee. Tästä syystä on tärkeää, että vuoden 2010 pöytäkirjaa sovellettaisiin maailmanlaajuisesti.
            
         
               (14)
            
            
               Jäsenvaltiot olisi sen vuoksi valtuutettava ratifioimaan vuoden 2010 pöytäkirja tai, tapauksen mukaan, liittymään siihen unionin yksinomaiseen toimivaltaan kuuluvien oikeudelliseen yhteistyöhön siviilioikeudellisissa asioissa liittyvien seikkojen osalta. Unionin toimivaltaan kuuluvista muuhun kuin oikeudelliseen yhteistyöhön siviilioikeudellisissa asioissa liittyvistä vuoden 2010 HNS-yleissopimuksen määräyksistä on määrä tehdä päätös, joka hyväksytään samanaikaisesti tämän päätöksen kanssa.
            
         
               (15)
            
            
               Ratifioidessaan vuoden 2010 pöytäkirjan tai liittyessään siihen jäsenvaltioiden on annettava vuoden 2010 HNS-yleissopimuksen soveltamisalaan kuuluvien tuomioiden tunnustamista ja täytäntöönpanoa koskeva lausuma.
            
         
               (16)
            
            
               Asetus (EU) N:o 1215/2012 sitoo Yhdistynyttä kuningaskuntaa ja Irlantia, ja ne osallistuvat sen vuoksi tämän päätöksen hyväksymiseen ja soveltamiseen.
            
         
               (17)
            
            
               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Jäsenvaltiot valtuutetaan ratifioimaan unionin puolesta vuoden 2010 pöytäkirja, tai tapauksen mukaan, liittymään siihen unionin yksinomaiseen toimivaltaan kuuluvien oikeudelliseen yhteistyöhön siviilioikeudellisissa asioissa liittyvien seikkojen osalta.
   2 artikla
   1.   Jäsenvaltioiden on pyrittävä toteuttamaan tarvittavat toimenpiteet tallettaakseen vuoden 2010 pöytäkirjan ratifiointi- tai liittymisasiakirjat kohtuullisessa ajassa ja mahdollisuuksien mukaan viimeistään 6 päivänä toukokuuta 2021.
   2.   Jäsenvaltioiden on ilmoitettava toisilleen sekä neuvostolle ja komissiolle asianmukaisella tavalla, milloin maksuvelvollisen HNS-lastin raportointijärjestelmä otetaan käyttöön.
   3.   Jäsenvaltioiden on pyrittävä vaihtamaan parhaita käytäntöjä erityisesti vuoden 2010 pöytäkirjan nojalla maksuvelvollisen HNS-lastin raportointijärjestelmästä.
   3 artikla
   Ratifioidessaan vuoden 2010 pöytäkirjan tai liittyessään siihen jäsenvaltioiden on myös talletettava tämän päätöksen liitteessä esitetty lausuma.
   4 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   5 artikla
   Tämä päätös on osoitettu jäsenvaltioille perussopimusten mukaisesti.
   
      Tehty Luxemburgissa 25 päivänä huhtikuuta 2017.
      
         
            Neuvoston puolesta
         
         
            Puheenjohtaja
         
         I. BORG
      
   
   
      (1)  Hyväksyntä annettu 5.4.2017.
   
      (2)  Neuvoston päätös 2002/971/EY, tehty 18 päivänä marraskuuta 2002, jäsenvaltioiden valtuuttamisesta ratifioimaan yhteisön puolesta vuoden 1996 kansainvälinen yleissopimus vastuusta ja vahingonkorvauksesta vaarallisten ja haitallisten aineiden merikuljetusten yhteydessä (HNS-yleissopimus) tai liittymään siihen yhteisön puolesta (EYVL L 337, 13.12.2002, s. 55).
   
      (3)  Euroopan parlamentin ja neuvoston asetus (EU) N:o 1215/2012, annettu 12 päivänä joulukuuta 2012, tuomioistuinten toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla (EUVL L 351, 20.12.2012, s. 1).
   
      LIITE
      3 artiklassa tarkoitettu lausuma, joka jäsenvaltioiden on talletettava ratifioidessaan vuoden 2010 pöytäkirja tai liittyessään siihen:
      
         ”Tämän yleissopimuksen, sellaisena kuin se on vuoden 2010 pöytäkirjalla muutettuna, alaan kuuluvia asioita koskevat tuomiot, jotka on annettu …n tuomioistuimessa (1), tunnustetaan ja pannaan täytäntöön …ssa (2), asiaa koskevien Euroopan unionin sisäisten säännösten mukaisesti (3).
         Yleissopimuksen, sellaisena kuin se on vuoden 2010 pöytäkirjalla muutettuna, alaan kuuluvia asioita koskevat tuomiot, jotka on antanut jokin Tanskan kuningaskunnan tuomioistuin, tunnustetaan ja pannaan täytäntöön …ssa (4) Euroopan yhteisön ja Tanskan kuningaskunnan välillä tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla vuonna 2005 tehdyn sopimuksen mukaisesti (5).
         Yleissopimuksen, sellaisena kuin se on vuoden 2010 pöytäkirjalla muutettuna, alaan kuuluvia asioita koskevat tuomiot, jotka on antanut jokin sellaisen kolmannen maan tuomioistuin, joka on sitoutunut tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 30 päivänä lokakuuta 2007 (6) tehtyyn Luganon sopimukseen, tunnustetaan ja pannaan täytäntöön …ssa (7) kyseisen yleissopimuksen mukaisesti.